Diari Oficial de la Generalitat Valenciana


Sumari del DOGV 9746, del 15-12-2023 (2023/12965)

RESOLUCIÓ de 5 de desembre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat en l'edifici situat al carrer de Joaquín García Girona, número15, en el municipi de Castelló de la Plana, per a afavorir l'emancipació residencial.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9746

Data del DOGV
:   15-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12004


Data del document
:   05-12-2023

Organisme emissor
:   Entitat Valenciana d'Habitatge i Sòl

Tipus de document
:   Resolució

Descriptors 

:   * Entitat Valenciana d'Habitatge i Sòl

RESOLUCIÓ de 5 de desembre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat en l'edifici situat al carrer de Joaquín García Girona, número15, en el municipi de Castelló de la Plana, per a afavorir l'emancipació residencial. [2023/12749]  
Antecedents  
1. L'Entitat Valenciana d'Habitatge i Sòl és titular d'un edifici de 70 habitatges de la promoció RE-03/03, 70 Habitatges Río Seco, a Castelló de la Plana, expedient 12-1G0011/2004, destinats a lloguer per a joves, que han passat a formar part del patrimoni públic d'habitatge de la Generalitat. Aquests habitatges estan a Castelló de la Plana, c/ Joaquín García Girona, número 15, i hi ha en l'actualitat un total de 10 habitatges desocupats que no estan adjudicats.  
  
2. Correspon a l'Entitat Valenciana d'Habitatge i Sòl la gestió i administració del patrimoni públic d'habitatge de la Generalitat en els termes expressats en la legislació vigent o en els convenis que subscriga amb l'Administració de la Generalitat en virtut del que es disposa en l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció donada per l'article 100 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, que té adscrit per disposició legal la totalitat del patrimoni de promoció pública d'habitatge i sòl de la Generalitat.  
  
3. El Decret 106/2021, de 6 d'agost, del Consell, del Registre d'Habitatge de la Comunitat Valenciana i del procediment d'adjudicació d'habitatges, en el capítol III, estableix el règim de cessió i adjudicació dels habitatges protegits de promoció pública i els habitatges del patrimoni públic d'habitatge de la Generalitat.  
4. L'article 35 de l'esmentat decret estableix una modalitat excepcional d'adjudicació d'habitatges protegits de promoció pública i dels habitatges del patrimoni públic d'habitatge de la Generalitat en atenció a circumstàncies extraordinàries o especials necessitats de col·lectius determinats.  
5. El Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat, estableix en la disposició addicional onze que el Consell, les entitats locals i altres institucions públiques amb competències en matèria d'habitatge, establiran una preferència de reserva en favor de les persones joves d'almenys un 40 % en l'oferta d'habitatge de protecció pública de promoció pública existent a partir de la seua entrada en vigor.  
  
6. L'article 31.4 de l'esmentat decret, en relació amb els habitatges de protecció pública adquirits per la Generalitat amb la finalitat de donar compliment a necessitats de caràcter social, estableix que el destí dels esmentats habitatges, serà el de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinats preferentment a rendes superiors a 2,5 vegades l'IPREM.  
  
7. Segons les dades de l'Observatori d'Emancipació d'Espanya relatives al segon semestre de 2022, el preu del lloguer mitjà dels habitatges a la Comunitat es va disparar un 15,4 %, i situa l'esforç econòmic que hauria d'assumir una persona jove per a sufragar el seu import en el 70,4 % del seu salari.  
A més, cal afegir que tindre un treball, en la majoria dels casos, tampoc és suficient per a accedir a un habitatge, perquè en general es produeix un sobreendeutament que deixa els joves en situació de pobresa o risc d'exclusió.  
Aquesta situació a què es veu abocada la joventut ha de tindre una resposta immediata des de les polítiques d'habitatge de Generalitat Valenciana ampliant l'oferta d'habitatge destinat a aquest col·lectiu, i en especial a aquells joves que estan iniciant la seua vida laboral.  
Així doncs, tant en les noves promocions que realitze la Generalitat com en els habitatges adquirits per a ampliació del patrimoni públic d'habitatge de la Generalitat, es donarà màxima prioritat a l'oferta per a joves amb ingressos derivats del treball.  
D'altra banda, cal tindre en compte que aquest d'habitatge realitzat per EVHA (llavors Institut Valencià d'Habitatge) va ser qualificada definitivament com a habitatge protegit destinat a lloguer per a joves i, a més, s'ha comprovat que en el Registre d'Habitatge de la Comunitat Valenciana, a la ciutat de Castelló de la Plana, en el tancament del mes d'octubre de 2023 hi ha inscrites més de 400 unitats de convivència formades per persones menors de 35 anys, a les quals ha de donar-se preferència.  
Pels motius exposats, es considera necessari reservar tots els habitatges que actualment estiguen buits en l'edifici de referència (en data 27.11.2023 són 10 els habitatges buits) a unitats de convivència formades per joves menors de 35 anys que disposen d'ingressos derivats del treball. Així mateix, els habitatges que es puguen recuperar per diferents causes, com, per exemple, per renúncia o resolució per incompliment en aquest edifici, també quedaran reservats al mateix col·lectiu.  
  
  
Fonaments de dret  
I. És competent per a dictar aquesta resolució la vicepresidenta segona i consellera de Serveis Socials, Igualtat i Habitatge, d'acord amb el que es disposa en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.  
  
II. Article 57.1 de la Llei 8/2004, d'habitatge de la Comunitat Valenciana, en la redacció donada per l'article 77 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat, 2021, estableix que les condicions d'adjudicació i cessió dels habitatges que integren el patrimoni públic d'habitatge es realitzarà pels procediments establits reglamentàriament i que podran atendre's preferentment, si és el cas, les situacions diferenciades i singularitats en funció de les persones, famílies i col·lectius als quals van dirigits.  
  
III. L'article 35 del Decret 106/2021, de 6 d'agost, del Consell, del Registre d'Habitatge de la Comunitat Valenciana i del procediment d'adjudicació d'habitatge, estableix, en relació amb les modalitats d'adjudicació dels habitatges de promoció pública i les que pertanyen al patrimoni públic d'habitatge, l'existència d'una modalitat d'adjudicació excepcional:  
«b) Excepcional  
La persona titular de la conselleria competent en matèria d'habitatge podrà determinar l'aplicació d'un règim excepcional o especial d'adjudicació, en atenció a circumstàncies extraordinàries o a especials necessitats de col·lectius determinats, mitjançant resolució motivada. El procediment d'adjudicació seguirà els criteris establits per a cada promoció (…)»  
IV La disposició addicional onze del Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat, que estableix que el Consell, les entitats locals i altres institucions públiques amb competències en matèria d'habitatge, establiran una preferència de reserva en favor de les persones joves d'almenys un 40 % en l'oferta d'habitatge de protecció pública de promoció pública existent a partir de la seua entrada en vigor.  
  
V L'article 31.4 del Decret 68/2023, que estableix, en relació amb els habitatges de protecció pública adquirits per la Generalitat, que el destí dels citats habitatges, serà el de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinades preferentment a rendes superiors a 2,5 vegades l'IPREM.  
  
VI. Llei 2/2017, de 3 de febrer de la Generalitat, per la funció social de l'habitatge de la Comunitat Valenciana, especialment els articles 2 i 7.  
Vistos els fets, les disposicions legals citades i les de general aplicació, així com la proposta de la directora general d'Habitatge, la Vicepresidència Segona i Conselleria de Serveis Socials, Igualtat i Habitatge resol:  
  
Primer  
Qualificar de caràcter excepcional l'adjudicació dels deu habitatges situats al carrer de Joaquín García Girona, número 15, de Río Seco, al municipi de Castelló de la Plana.  
  
Segon  
Destinar els habitatges disponibles en el moment de la signatura d'aquesta resolució i tots aquells la possessió dels quals es recupere, per a l'adjudicació en arrendament a unitats de convivència inscrites en el Registre de Demanda d'Habitatge que complisquen els requisits per a ser adjudicatàries i amb les condicions addicionals següents:  
- Que la unitat de convivència estiga formada exclusivament per joves menors de 35 anys.  
- Justificar ingressos iguals o superiors a 1,8 vegades l'IPREM que provinguen de les rendes del treball.  
- Els habitatges adaptats que puguen quedar desocupats queden reservats complementàriament a unitats de convivència que, a més de complir les condicions anteriors, acrediten diversitat funcional en qualsevol membre de la unitat de convivència.  
Els criteris de baremació seran els establits en el capítol III del Decret 106/2021, de 6 d'agost, del Consell, del Registre d'Habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació d'habitatges protegits de promoció pública i els habitatges del patrimoni públic d'habitatge de la Generalitat.  
  
Tercer  
El procediment de baremació de sol·licituds tindrà lloc l'endemà de la publicació en el DOGV d'aquesta resolució. Aquest procediment inclourà totes les unitats de convivència que es troben inscrites en el Registre de Demanda d'Habitatge de la Comunitat Valenciana en la data esmentada.  
En el cas en què no existisca demanda suficient, es realitzarà una segona baremació en el termini d'un mes, i successivament.  
La inscripció ha de realitzar-se telemàticament des de la pàgina web d'EVHA o des de https://www.gva.es/es/inicio/procedimientos'id\_proc=21751  
  
Contra aquesta resolució que posa fi a la via administrativa, es podrà interposar recurs potestatiu de reposició en el termini d'un mes a comptar de la notificació, de conformitat amb el que es disposa en l'article 112 en relació amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o directament recurs contenciós administratiu davant la sala contenciosa administrativa corresponent en el termini de dos mesos, comptats a partir de l'endemà que s'haja rebut aquesta, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjudici que es puga fer ús de qualsevol altre recurs que es considere oportú.  
  
València, 5 de desembre de 2023. La vicepresidenta segona i consellera de Serveis Socials, Igualtat i Habitatge: Susana Camarero Benítez.